SKRIFTLIG FORESPØRGSEL E-3819/02

af Erik Meijer (GUE/NGL) til Kommissionen

(9. januar 2003)

Om: Omgåelse af køre- og hviletider i den internationale godstransport, idet oplysninger om fridage kun kontrolleres i virksomhedens egen medlemsstat

1. Er Kommissionen bekendt med den undersøgelse, som de nederlandske myndigheder har foretaget af de storstilede overtrædelser af køre- og hviletider for lastvognschauffører, der begås af transportvirksomheder, og som kan tilskrives, at visse arbejdsgivere altid forsyner deres chauffører med sedler, hvoraf det fremgår, at de i en eller flere af de forudgående dage har haft fri, således at de i fartskriveren registrerede oplysninger for de pågældende dage ikke skal forelægges ved kontrol?

2. Er det Kommissionen bekendt, at der tilskyndes til disse overtrædelser, fordi transportvirksomheder har interesse i med mindst muligt personale hurtigst muligt at levere fordærvelige varer såsom grønsager, frugt og blomster på fjerntliggende destinationer, medens chaufførerne af og til flere uger i træk sidder bag rattet mellem 100 og 120 timer og derved tjener flere penge, end det ville have været tilfældet i den normalt tilladte arbejdsuge?

3. Kan Kommissionen bekræfte, at der endnu ikke findes noget dækkende system, hvormed der i den internationale transport kan sikres samme effektive kontrolniveau som i den nationale godstransport, fordi det ikke kan kontrolleres, om en arbejdstager fra en udenlandsk virksomhed virkelig har haft fri på de pågældende dage?

4. Er Kommissionen bekendt med lignende oplysninger om transportvirksomheder i andre EU-lande på linje med de oplysninger, der nu er kommet for dagens lys i Nederlandene?

5. Er Kommissionen bekendt med lignende oplysninger om transportvirksomheder i kandidatlandene?

6. Hvad kan Kommissionen bidrage med for at tilvejebringe vandtæt kontrol af køretider også for chauffører ansat i virksomheder etableret i en anden medlemsstat end den, hvor kontrollen finder sted, for således at umuliggøre omgåelse af reglerne og udvirke, at der i den internationale vejtransport ikke længere gør sig særlige risici gældende i den forstand, at udmattede chauffører som følge af svindel med køretidsoplysninger har nedsat reaktionsevne eller ligefrem falder i søvn?

Kilde: Det nederlandske dagblad de Volkskrant den 12.12.2002.

Svar afgivet på Kommissionens vegne af Loyola de Palacio

(13. februar 2003)

Kommissionen er ikke bekendt med det nederlandske justitsministeriums undersøgelse af overtrædelserne af Fællesskabets bestemmelser om køre- og hviletider. Hvad spørgsmålet om falske feriesedler angår, henviser Kommissionen til sit svar på skriftlig forespørgsel P-3827/02 fra Theodorus Bouwman(1).

Kommissionen kan i øvrigt bekræfte, at der ikke findes nogen fællesskabslovgivning om attester af denne art, da det er overladt til de enkelte medlemsstaters håndhævende myndigheder at bestemme, om de kan godkendes. Medlemsstaterne er ikke forpligtet til hverken at føre statistikker eller tage stilling til dette spørgsmål.

Hvad oplysningerne om overholdelse og overtrædelser af bestemmelserne samt kontrol og sanktioner angår, udarbejder Kommissionen hvert andet år en beretning om forordningens gennemførelse(2). Denne beretning omfatter kun medlemsstaterne, ikke kandidatlandene. Til dato har Kommissionen ikke modtaget indberetninger fra medlemsstaterne om, at der skulle være problemer på grund af falske feriesedler.

Indførelsen af den elektroniske fartskriver i 2004 og forbedrede kontrolmetoder vil øge mulighederne for at håndhæve bestemmelserne mere effektivt, således som det understreges i Kommissionens svar på førnævnte skriftlige forespørgsel.

(1) EFT C 161 E af 10.7.2003, s. 150.

(2) KOM(2001) 767 endelig udg.: Beretning fra Kommissionen om gennemførelsen i 1997-1998 af forordning (EØF) 3820/85 om harmonisering af visse bestemmelser på det sociale område inden for vejtransport.